बकाखाट , 16 नभेम्बरःकाजिरङा माहारियारि पार्कनि कहरा , बागरि आरो अगरातरि हाग्रा ओन्सोलखौ दावबायारिफोरनि थाखाय बेखेवबाय । दिनै बे माहारियारि पार्कनिनो बुरापाहार हाग्रा ओन्सोलखौबो दावबायारिफोरनि थाखाय बेखेवनानै होनाय जायो । बे पार्कखौ बेखेवनानै होयो राइज्योनि दै सम्पद बिफाननि मन्थ्रि केशब महन्तआ । बेजों लोब्बा लाखिनानै कलियाबर महकुमानि घराखाटियाव थानाय बुरापाहार हाग्रा ओन्सोलनि मावखुलि सेरनि हाबग्रा लामायाव खुंनाय बे बेखेव हाबाफारियाव मन्थ्रि महन्तनि अनगायैबो कलियाबरनि महकमा बेंगिरि बितपन नेउग , काजिरङानि सामलायगिरि पि . शिब कुमार , डि एफ अ' रमेश कुमार गगै , नैथि हाग्रा रैखाथि हान्जानि बिबानगिरि मुकुल शइकिया , रेन्ज बिबानगिरि प्रदिप गस्वामी आरो जायगानि गोबां मान गोनां सुबुंफोरा बाहागो लायो । बेखेव बिबुंथियाव मन्थ्रि महन्तआ बुङोदि - बुरापाहार , चिरां पाहारनि ट्रेकिं आरो बान्दरदुबि ओन्सोलनि दावबायारि ओन्सोलफोरा राइज्योनि रांखान्थि , समाजयारि जौगाखांनायाव मदत होदों । बेनि गेजेरजों काजिरङानि कान्चनजुरि हाबग्रा लामा आरो दावबायारिफोरनो साइकेलजों थांनो हानायनि खाबु फैसिगोन होन्नानै बिथाङा बुङो । मख'नो गोनांदि , दासान्दि बुरापाहार हाग्रा ओन्सोलनि 22 कि . मि . लामा , चिरांपाहारनि 2 कि . मि . ट्रेकिं लामा आरो बान्दरदुबिनि 6 कि . मि . लामाखौ दावबायारिफोरनि थाखाय बेखेवनानै होयो । 
ट्रेकिंजों लोगोसे दावबायारिफोरनि थाखाय काजिरडानि बुरापाहार हाग्रा ओन्सोलखौ बेखेवबाय